ICHI มั่นใจ Q4 โตต่อ หลังออกสินค้าใหม่ เล็งร่วมทุนธุรกิจสุขภาพ คาดสรุปดีลปี 64
ICHI มั่นใจ Q4 โตต่อ หลังออกสินค้าใหม่ เล็งร่วมทุนธุรกิจสุขภาพ คาดสรุปดีลปี 64
ICHI มั่นใจ Q4 โตต่อ หลังออกสินค้าใหม่ เล็งร่วมทุนธุรกิจสุขภาพ คาดสรุปดีลปี 64
30 พ.ย. 2563

นายตัน ภาสกรนที กรรมการผู้อำนวยการ บริษัท อิชิตัน กรุ๊ป จำกัด (มหาชน) หรือ ICHI เปิดเผยว่า บริษัทมีแผนขยายการเติบโตไปสู่ธุรกิจที่ไม่ใช่เครื่องดื่ม (Non Drink) จากปัจจุบันยังไม่มีรายได้จากธุรกิจดังกล่าว โดยเฉพาะในธุรกิจที่เกี่ยวข้องกับสุขภาพ แต่ไม่ใช่ธุรกิจบริการ โดยจะเข้าไปร่วมลงทุน (JV) หรือถือหุ้นในสัดส่วนไม่เกิน 50% กับธุรกิจที่มีการดำเนินงานอยู่แล้วและมีการเติบโตที่ดี เพื่อรับรู้ส่วนแบ่งกำไรเข้ามาทันที
ทั้งนี้ ICHI มีเป้าหมายเพิ่มสัดส่วน Non Drink ขึ้นเป็น 50% ภายใน 5 ปี (64-68) คาดว่าจะสามารถเห็นความชัดเจนของดีล JV ได้ในปี 64 เป็นต้นไป
ขณะที่บริษัทมองว่าในปี 64 แนวโน้มตลาดเครื่องดื่มที่ไม่ใช่แอลกอฮอล์น่าจะเติบโตได้ดี หลังจากเริ่มเห็นการฟื้นตัวดีขึ้นมาตั้งแต่ไตรมาส 3/63 ซึ่งการออกสินค้าใหม่ในกลุ่มเครื่องดื่มสุขภาพทำให้บริษัทคาดว่ากำไรสุทธิปีนี้จะเติบโตก้าวกระโดดจากปีก่อน แม้ว่ารายได้อาจจะใกล้เคียงกันที่ราว 5,347.71 ล้านบาท หลัง 9 เดือนมีรายได้ 3,903.03 ล้านบาท เนื่องจากยอดขายต่างประเทศปรับตัวลดลงเกือบ 30% จากผลกระทบทางเศรษฐกิจของประเทศคู่ค้าและการแพร่ระบาดของโควิด-19
โดยในช่วง 9 เดือนแรกบริษัทมีกำไรสุทธิแล้ว 431.46 ล้านบาท สูงกว่าปี 62 ทั้งปีที่มีกำไร 407.45 ล้านบาท โดยหลักมาจากสินค้ากลุ่ม PH PLUS 8.5 เครื่องดื่มน้ำอัลคาไลน์ ผสมวิตามินบีรวม และอิชิตัน วิตามิน วอเตอร์ ซี พลัส ซึ่งเป็นสินค้าที่ให้อัตรากำไร (มาร์จิ้น) สูง นอกจากนั้น บริษัทยังรับรู้ส่วนแบ่งกำไรจากเงินลงทุนในกิจการร่วมค้าที่ปรับตัวดีขึ้น
ส่วนทิศทางตลาดชาพร้อมดื่มที่เป็นหนึ่งในสินค้าหลัก ปัจจุบันเริ่มปรับตัวดีขึ้น โดย 9 เดือนที่ผ่านมา ติดลบลดลงมาอยู่ที่ 5% จากช่วงโควิด-19 ติดลบสูงถึง 20% เนื่องจากกำลังซื้อผู้บริโภคกลับมาดีขึ้น ขณะที่ธุรกิจเครื่องดื่มในภาพรวมของบริษัทในไตรมาส 3/63 ยอดขายในประเทศไทยเติบโต 23.9% ส่วน 9 เดือนเติบโต 3.4% เป็นผลมาจากกลุ่มสินค้าใหม่ทั้ง PH PLUS 8.5 เครื่องดื่มน้ำอัลคาไลน์ ผสมวิตามินบีรวม และอิชิตัน วิตามิน วอเตอร์ ซี พลัส ที่ผู้บริโภคได้ให้การตอบรับเป็นอย่างดี ส่งผลทำให้ผลการดำเนินงานในไตรมาส 3/63 ปรับตัวดีขึ้น เมื่อเทียบกับช่วงเดียวกันของปีก่อน
ทั้งนี้คาดว่าในไตรมาส 4/63 ก็จะเติบโตต่อเนื่องได้ ซึ่งนอกจากสินค้าใหม่ดังกล่าวแล้ว เชื่อว่าแคมเปญ “ICHITAN x TRUE 5G สุขปังทุกฝา กับรหัสอัจฉริยะ” ก็จะเข้ามาสนับสนุนการเติบโตในช่วงโค้งสุดท้ายของปีด้วย
ขณะที่ล่าสุด บริษัทฯ ร่วมกับบริษัท ทรู คอร์ปอเรชั่น จำกัด (มหาชน) หรือ TRUE วางงบลงทุนรวม 20 ล้านบาท ออกแคมเปญ ICHITAN x TRUE 5G สุขปังทุกฝา กับรหัสอัจฉริยะ” ให้ลูกค้าอิชิตันและลูกค้าทรู ได้สัมผัสประสบการณ์พิเศษ เพียงใช้แอป True 5G AR สแกนโลโก้ True 5G ข้างขวดชาพร้อมดื่มอิชิตัน 4 รสชาติ รวมถึงรสชาติใหม่ล่าสุด วินเทอร์ ยูซุ ฟิวส์ ที ขนาด 420 มิลลิลิตร (ml) รุ่นฉลาก True 5G Edition ก็จะได้สนุกกับ H-Man ที่จะมาสร้างสีสัน และให้ข้อมูลน่ารู้เกี่ยวกับชารสชาตินั้น นอกจากนี้ ยังร่วมกันจัดโปรโมชั่น จับฉลากลุ้นโชคแบบดิจิทัล แจกรางวัลทุกวัน ทุกสัปดาห์ รวมมูลค่ากว่า 3.7 ล้านบาท เพื่อเป็นการต้อนรับเทศกาลแห่งความสุขที่กำลังจะมาถึงนี้ โดยจะเริ่มตั้งแต่วันที่ 24 ธ.ค.63 ไปจนถึงวันที่ 8 ก.พ.64 วางเป้ายอดขายตลอดแคมเปญไว้ที่ 200 ล้านบาท
ทั้งนี้ถือเป็นครั้งแรกที่ ICHI ได้มีการออกแคมเปญในช่วงฤดูหนาว และเป็นครั้งแรกที่ร่วมกับ TRUE นำเทคโนโลยี 5G เข้ามาทำการตลาดในรูปแบบใหม่ โดยบริษัทฯ คาดหวังว่าจะสามารถเพิ่มฐานลูกค้าใหม่ให้มากขึ้น โดยเฉพาะฐานลูกค้าทรู ซึ่งปัจจุบันมีอยู่กว่า 30 ล้านเลขหมาย
ด้านนายโอลิเวอร์ กิตติพงษ์ วีระเตชะ หัวหน้าคณะผู้บริหารด้านแบรนด์และการสื่อสาร TRUE กล่าวว่า การจับมือกันครั้งนี้ถือเป็นครั้งแรกที่จะสร้างปรากฏการณ์ครั้งยิ่งใหญ่ที่ไม่เคยเกิดขึ้นมาก่อน เพื่อพาผู้บริโภคชาวไทยเปลี่ยนผ่านสู่โลกดิจิทัล จากการนำเทคโนโลยีมาเปิดประสบการณ์ความสดชื่นรูปแบบใหม่ ภายใต้แนวคิด “Taste of Innovation” ดึงอัจฉริยภาพ True 5G มาสร้างสรรค์นวัตกรรม และยกระดับการตลาดยุคดิจิทัล ซึ่งเชื่อว่าความร่วมมือในครั้งนี้จะทำให้ผู้บริโภคเข้าถึงเทคโนโลยี 5G ได้อย่างเป็นรูปธรรมมากขึ้น ด้วยจุดเด่นของอิชิตัน ผู้นำความสดชื่นในรูปแบบชาพร้อมดื่ม ที่มีความหลากหลายในผลิตภัณฑ์ ครอบคลุมลูกค้าได้ทุกกลุ่มและทุกพื้นที่
สำหรับแคมเปญ “ICHITAN x TRUE 5G สุขปังทุกฝา กับรหัสอัจฉริยะ” แจกรางวัลทุกวัน ทุกสัปดาห์ รวมมูลค่ากว่า 3.7 ล้านบาท จะประกอบด้วย สุขปัง ชั้นที่ 1 : ทุกการส่งรหัสใต้ฝาจะได้ลุ้น (สามารถเข้าร่วมได้ทุกเครือข่าย) รางวัลที่ 1 โทรศัพท์ Samsung Galaxy Z-FOLD 2 5G ทุกสัปดาห์ สัปดาห์ละ 5 เครื่อง รวม 50 รางวัล รวม 3,495,000 บาท, รางวัลที่ 2 แพ็คเกจทรูพรีเมียร์ ฟุตบอล ตลอดฤดูกาล(ฤดูกาล 2020/2021) ทุกสัปดาห์ สัปดาห์ละ 10 รางวัลรวม 100 รางวัล รวม 250,000 บาท
ส่วนสุขปัง ชั้นที่ 2 : ทุกรหัสที่ส่ง ได้รับความสุขปังเพิ่มทันที (สิทธิพิเศษเฉพาะลูกค้าทรูมูฟ เอช) ทุกรหัสที่ส่ง จะได้รับ 5 ทรูพอยท์ (TruePoints) และเน็ต 2GB สำหรับดูคอนเทนต์บนทรูไอดี(เฉพาะ TrueID เท่านั้น) ฟรีทันที